ኣፈጉባኤ ባይቶ ፌደሬሽን ኢትዮጵያ ኬርያ ኢብራሂም ብፍቓዳ መዝነታ ገዲፋ እቲ ፈደሬሺን ንኬርያ ሓሰን ንተወካሊ ባይቶ ክልል ሶማል ኣደም ፋራሕ ኣፈ ጉባኤ እቲ ፈደሬሺን ንኪኸውን መሪጹዎ'ሎ። ንምንዋሕ እቲ መረጻ ብዝምልከት፡ ኣብ ሞንጎ ገሊኦም ተቓወምቲ ውድባትን ውድብ ብልጽግናን ምፍሕፋሕ ቀንዩ እዩ። ብፍላይ ህወሓት፡ ክልል ትግራይ ንኮቪድ እናተኸላኸልና ምርጫ ከነካይድ ኢና ብዝብል ሓሳብ ነቲ ናይ ምንዋሕ መደብ ክቃወሞ ጸኒሑ እዩ። ኣባል ፈጻሚት ኮሚተ'ቲ ውድብ ወይዘሮ ኬርያ ኢብራሂም ከኣ ቅድሚ ክልተ መዓልታት እቲ ውሳነ ብገዛእ ፍቓዳ ካብ መዝነት ቤት ምኽሪ ፌደሬሽን ኣፈ-ጉባኤነታ ብፍቓዳ ለቒቓ። ብተወሳኺ ቤት ምኽሪ ፌደሬሽን ኢትዮጵያ፡ ኣብ ናይ ትማሊ ኣኼብኡ ዓለማዊ ውድብ ጥዕና ኮነ ኪኢላታት ጥዕና ኢትዮጵያ ደጊም ኮሮናቫይረስ ኣብ ኢትዮጵያ ስግኣት ኣይኮነን ካብ ዝተባህለሉ እዋን ካብ ትሽዓተ ወርሒ ክሳብ ሓደ ዓመት ኣብ ዘሎ እዋን ሃገራዊ መረጻ ክካየድ ንዝብል ሓሳብ ይዝትየሉ ከምዘሎ ተፈሊጡ። ህወሓት ብወገኑ፡ ንሃቐነን ውሳነን ቀዳማይ ሚኒስተር ኣብዪ ብምቅዋም፡ ኣብቲ ንሱ ዘመሓድሮ ክልል ብመሰረት ሕገ መንስቲ ዘውጽኦ ናይ ግዜ ሰሌዳ፡ መረጻ ከካይድ ምዃኑ ክገልጽ ምጽንሑ ይዝከር። ኣብዚ ሳልስቲ እውን መንግስቲ ክልል ትግራይ 'ኢትዮጵያ ንከይትፈርስን ብኩናት ሓድሕድ ንከይትሕመስን' ዝምልከቶም ዓለማዊ ትካላት፡ ሕቡራት ሃገራት፡ ሕብረት ኣፍሪቃን ማሕበረ ሰብ ዓለምን ተርኦም ክጻወቶ ምሕጽንተኦም ኣቕሪቦም ኣለው። ተዛማዲ ትሕዝቶ ስልጣንን ተግባርን 'ጽላል ብሄር-ብሄረሰባት' ባይቶ ፌደሬሽን ኢትዮጵያ፡ እንታይ እዩ?
